Sve upućuje na vrstu nalazišta koje bi se, u blizini trase rimske ceste i uz plodne ravnice kraj rijeke Bednje, moglo okarakterizirati kao rimsko gospodarstvo, odnosno vila rustika

U Beletincu u Varaždinskoj županiji tijekom arheoloških istraživanja na lokalitetu Crkvišće pronađeni su ostaci antičke vile rustike.

- Premda su ovo tek prva, probna istraživanja, već sada su naznačila da se radi o vrijednom, antičkom nalazištu koje svakako treba nastaviti sustavno istraživati - kažu u Gradskom muzeju Varaždin, čiji arheološki odjel u suradnji s Općinom Sveti Ilija provodi istraživanja. Generacijama se u Beletincu ispreda legenda o crkvi koja se nekad nalazila u naselju, a tim tragom krenuli su i arheolozi koji su s Općinom i vlasnicima zemljišta dogovorili da se lokalitet napokon istraži.

Već prvog dana radova u polju je pronađena antička arhitektura stara oko 2000 godina. Kako se područje iskapanja širilo, postajalo je jasno da je riječ o građevinskom kompleksu koji je bio grijan, o čemu svjedoči ostatak ložišta i kanal za grijanje, ostatak svojevrsnog antičkog "centralnog grijanja".

Voditeljica arheoloških istraživanja Lovorka Štimac-Dedić ističe da je pokretnih nalaza zasad relativno malo zbog dugogodišnjeg obrađivanja polja pomoću mehanizacije. No, sve upućuje na vrstu nalazišta koje bi se, u blizini trase rimske ceste i uz plodne ravnice kraj rijeke Bednje, moglo okarakterizirati kao rimsko gospodarstvo, odnosno vila rustika. U Gradskom muzeju napominju da je tim otkrićem dokazano da su ostaci kamene gradnje koja je godinama izoravana, a stanovnike je podsjećala na ostatke crkve, zapravo antička arhitektura. Lokalitet će se privremeno zatrpati 4. srpnja, no u planu je nastavak iskapanja, a nakon sustavnijeg istraživanja i prezentacije, Crkvišće bi moglo postati turistička atrakcija.